Lystrup Tennis generalforsamling 2021, 2. februar 2022

Formandens beretning, punktform:

2021 blev selvom der var corona et normalt år for os. Eneste påvirkning har været, at vores generalforsamling for 2021 blev rykket en måned af forsigtighedshensyn.

Gennem 2021 har bestyrelsen været Jørgen, Peter Baktoft, Susanne, og Henrik, suppleanter Morten Lind og Birthe Baktoft. Peter har varetaget funktion som kasserer med omhu og kan lige straks fortælle om vores solide økonomi.

Vi fik baner gjort klare i april til standerhejsning og tennissportens dag 8. maj.

Løbende pasning har Paul stået for med bistand af Jess/Steffen, Bent Rise/Holger, Gert/Egon, Ib Lundquist og Jørgen Thule. Tak til dem alle. Det er gået godt, tak til dem. Fortsætter i år, dog kan Jess/Steffen ikke fortsætte, så der skal vi have et par nye.

Med her hører at vi har et fint netværk af interesserede medlemmer, der kommer, når der kaldes. Både til vores fælles hyggespil, men også når praktiske ting på baner og omgivelser, omdeling af LIF Nyt mm. skal tages hånd om. Ingen nævnt, ingen glemt, men tak til dem alle.

Indetræning ved sæsonstart var ikke muligt i 2021, så der blev kun nogle enkelte træningspas ude med Kaja og Torben. Et fromt ønske kunne være, at flere medlemmer brugte det tilbud. Juniorerne har Thomas taget hånd om på de 2 ugentlige træningspas og sommerskole i juli. En sympatisk og vellidt, og ikke mindst kompetent træner.

Også i år har der været flittig brug af de mange fælles spillemuligheder. Velbesøgte og med god stemning. Dette har også været tilfældet med de fælles sociale aktiviteter, standerhejsning og to fredagscafeer.

Værd at notere at vejret altid viser sig fra den bedste side ved de lejligheder.

Fra den bedste side viste sig også vores Lystrup 2 i DGIs holdturnering. Holdet kan kalde sig jyske mestre i 2021.

Bestyrelsen har efter et intermezzo om justering af de faste banereservationer til fællesspil grublet over, hvordan det tilfredsstillende kan justeres, så der bliver baner frigjort til almindelige bookinger. Vi har en meget bred og fin vifte af muligheder for at booke almindeligt og/eller spille på fællesbookinger. Så justeringer vil ikke altid være tilfredsstillende for alle.

Bestyrelsens plan er, at frigøre en bane tirsdag og fredag formiddag og forkorte perioden for booking fra 1 måned til 2 uger. Og så se hvad erfaringerne er med det.

Ved standerstrygning i oktober var vi 191 medlemmer, 163 seniorer og 28 juniorer. Det er tilfredsstillende. Men vi skal huske på, at vi – som alle tennisklubber – taber mange medlemmer over vinteren. Det skal hentes ind, inden vi kan notere medlemsfremgang.

Det er jo som I ved svært at spille i Lystrup i vintersæsonen. Vi prøver at afbøde det ved at holde 2 baner åbne efter standerstrygning. I år til spil til december til nattefrosten satte ind.

For 2022 og fremefter forventer vi at kunne udnytte ydersæsonerne endnu mere, nu hvor vi har fået etableret lys på bane 1 og 2. Det rykkede lige pludseligt efter 2 år i projekt og med meget tilfredsstillende økonomi. Lyset endte med tilbud på ca. 230.000 kr. Med i beløbet var 30.000 kr. til ny strøm ovre fra hallen. Kommunens Anlægspulje hjalp med 115.000 kr. og et ekstra puljebeløb på 50.000 kr. LIF Andelsforening har støttet med 50.000 kr. og Nordea Fonden med 20.000 kr. Så det har været en meget tilfredsstillende finansierings øvelse.

Med til dette hører, at byggetilladelsen til lyset var en kompleks øvelse, hvor vi var på kanten til at måtte bruge 35.000 kr. oveni til ingeniørbistand. Her trådte Jørgen Thule til og fik tegnet og fortalt, så det faldt smukt i hak.

(Hvis Jørgen er til stede, skulle han måske have sit gavekort her).